**ERVA NONPROFIT ZRT.**

**TELEPÜLÉSTISZTASÁGI CSOPORT**

**Tájékoztató a közterületi takarítógépek 2015. évi üzemeltetéséről, kutyafuttatók és közterületek takarításáról**

Az ERVA Nonprofit Zrt. a Budapest Főváros VII. kerület Erzsébetváros Önkormányzata Képviselő-testületének Budapest Főváros VII. kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012.(III.26.) számú önkormányzati rendeletének (továbbiakban: Vagyonrendelet) 2. számú melléklete 3. pontja értelmében 2013. január 1. napjától kizárólagos jog alapján látja el az Önkormányzat tulajdonában és kezelésében lévő közterületek köztisztasági és települési környezet tisztaságának biztosítását.

**A takarítandó terület részletezése és a takarítás rendje:**

Az ERVA Nonprofit Zrt. feladata a Budapest Főváros VII. kerület Erzsébetváros Önkormányzatának fenntartása alatt álló közterületek hét közbeni és hétvégi kézi és gépi takarítása, valamint egyéb közterületi köztisztasági feladatok ellátása.

Téli munkarend:

A téli munkarend szerint, december 1. és március 15. között az alábbiak szerint végzi az ERVA Nonprofit Zrt. a közterületek takarítását:

Napi szinten (ünnepnapokon is) takarításra kerül a Király utca VII. kerületi oldala, a Kazinczy utca, az Akácfa utca, a Garay tér, a Dohány utca Erzsébet krt. és Klauzál utca közötti szakasza, a Polgármesteri Hivatal előtti közterület, valamint a Garay tér, összesen 23 130 m² felületen.

A Közszolgáltatási és feladatellátási szerződés módosításának eredményeként az ERVA Nonprofit Zrt. 2015. április 1. napjától 2015. december 31. napjáig napi rendszerességgel kézi takarítási feladatokat látott Belső Erzsébetváros kijelölt utcaszakaszain összesen 19 613 m² felületen.

Az Önkormányzat fenntartásában álló közterületek gépi takarítását heti rendszerességgel, előre meghatározott ütemterv szerint hétköznapokon végzi az ERVA Nonprofit Zrt. Ezen felül átlagosan heti 50 000 m² terület kerül takarításra a jelentős forgalmú területeken (pl.: Rumbach Sebestyén utca, Madách Imre út, Wesselényi utca, Nefelejcs utca). A Gépi- és az azt helyettesítő kézi takarítással átlagosan heti 266 000 m² terület kerül takarításra.

A kutyafuttatók takarítása heti rendszerességgel történik. A lakosság által illegálisan a közterületekre kihelyezett lom hulladékok elszállítását a településtisztasági csoport észlelései, valamint az Erzsébetváros Rendészeti Igazgatósága bejelentései alapján hétfőtől vasárnapig végzi az ERVA Nonprofit Zrt.

Nyári munkarend:

Március 15-e után az alábbi nyári munkarend szerint végzi a közterületek takarítását az ERVA Nonprofit Zrt.

A fent részletezett téli munkaterv a járdák és parkolósávok magasnyomású vizes takarításával, a közparkok hétvégi kézi takarításával, a teljes kerület kézi takarításával és a kutyafuttatók heti fertőtlenítésével egészül ki. A közterületek magasnyomású vízsugárral, heti rendszerességgel kerülnek takarításra, összesen 216 360 m²-en. A 3 db magasnyomású mosóberendezéssel szerelt kisteherautó ütemtervéhez kapcsolva folyik a takarítógépek és gépi takarítást helyettesítő kézi takarítók munkája, tehát együtt egy csapatban dolgoznak. A troli közlekedéssel érintett és kiemelt gépjárműforgalmú utcaszakaszokat a forgalom minél kisebb akadályozása érdekében szombati napokon takarítja a településtisztasági csoport.

*A közterületek 2015-ös évi takarítására vonatkozó és a településtisztasági csoport teljesítményét bemutató összesítő táblázatok a tájékoztató 1. számú mellékletében találhatóak.*

**Szívó-seprő célgépek és magasnyomású mosóberendezések üzemeltetése:**

Január 1. napjától az időjárási viszonyokat figyelembe véve hétköznaponként üzemelnek a járdatakarító gépek, március 15-től november 30- ig pedig hétköznapi és hétvégi munkarend szerint dolgoznak. A gépek rutinszerű karbantartási feladatait illetve javításait az ERVA Nonprofit Zrt. végzi a Murányi utca 13 sz. alatti zárt telephelyén. A takarítási feladatok kielégítő ellátásának érdekében egy HAKO City Master 300-as járdatisztító gép is dolgozott az ERVA Nonprofit Zrt. bérlésében.

A 2014. november 28-án üzembe helyezett 2 db Bucher Citycat 1000 típusú szívó-seprő célgép munkája a 2015-ös évben nagyban segítette a településtisztasági csoport munkáját.

*A takarítógépek 2015-ös évi üzemeltetésére vonatkozó táblázat a tájékoztató 1. számú mellékletében található.*

A teherautóra szerelt magasnyomású mosó berendezések üzemeltetése a járdatisztító gépek munkájával összhangban, előre meghatározott ütemterv alapján, március 15-től november 30-ig hét közbeni és hétvégi munkarend szerint történik. A járdák és parkoló sávok nagynyomású vizes mosására átlagosan heti egyszer kerül sor a kerület fenntartása alatt álló közterületeken.

*A magasnyomású mosóberendezések 2015-ös évi üzemeltetésére vonatkozó táblázat a tájékoztató 1. számú mellékletében található.*

**Napi szintű kézi takarítási feladatok ellátása:**

A napi szinten kézzel takarított közterületek az alábbiak:

Király utca, Kazinczy utca, Akácfa utca, Garay tér, Dohány utca (Erzsébet krt. és Klauzál utca között), Nefelejcs utca (Thököly út és Garay utca között), Erzsébet krt. 6 előtti közterület, Wesselényi utca Károly körút és Klauzál utca közé eső szakasza, Síp utca, Klauzál tér, Dob utca Károly körút és Klauzál tér közé eső szakasza, Rumbach Sebestyén utca, Nagy Diófa utca.

**Kiegészítő kézi takarítás**

A kiegészítő kézi takarítási feladatokat a 2015-ös évben március 1. és november 30. napja között látta el az ERVA Nonprofit Zrt. A munkavégzés heti 5 napos ciklusban szerdától vasárnapig került megszervezésre. A jelen pontban részletezett takarítás az egyéb takarítási feladatokkal összehangolva, hétvégi napokon Belső Erzsébetváros területére koncentrálva zajlott 192 400 m2 összterületen.

**Nagytakarítás:**

A kerület teljes önkormányzati fenntartású területén az előző évek gyakorlatának megfelelően került lebonyolításra a tavaszi, nyári és őszi nagytakarítás. A bio-vegyszeres kezeléssel kiegészített magasnyomású vizes takarítás látványos eredményt hozott. A szer, kifejezetten a szennyezett foltok eltávolítására (jellemzően hulladékgyűjtő edények alatt, tűzcsapok és oszlopok közelében, vendéglátóhelyek előtt) került alkalmazásra. A tisztítószer lebontja a fehérjéket és zsírokat, ezáltal szag-mentesít is. A nagytakarítás során minden alkalommal fertőtlenítésre kerültek a közterületi hulladékgyűjtő edények is.

**Fővárosi járdaszakaszok magasnyomású vizes takarítása:**

A Vagyongazdálkodási Iroda és az ERVA Nonprofit Zrt. között történt egyeztetések eredményeként a VII. kerület közigazgatási területére eső fővárosi fenntartású járdaszakaszok magasnyomású vizes takarítása is megvalósult 2015. augusztus és október között.

A kiemelt gyalogosforgalmú fővárosi fenntartású járdaszakaszokon szükséges volt bevezetni a magasnyomású vizes takarítást. Erre kifejezett lakossági igény is mutatkozott, továbbá korábban is bevett gyakorlat volt a fővárosi fenntartású járdaszakaszok önkormányzati megbízásból történő takarítása.

A munkák elvégzésére az ERVA Nonprofit Zrt. által alkalmazott módszer egy víztartállyal és magasnyomású mosórudazattal felszerelt önjáró felépítményes gép alkalmazása volt. Az önjáró gép elfér az árkádok alatt is, átfér a gyalogos részeket forgalom elől elzáró polleroszlopok között, a mosórudazat és a magasnyomású szivattyú a vezetőfülkéből irányítható, így a gyalogosforgalomra is figyelemmel tud munkát végezni.

Magasnyomású vizes takarítással érintett járdaszakaszok a következőek: Damjanich utca, Dózsa György út, Erzsébet krt., Rákóczi út, Rottenbiller utca, Thököly út, Városligeti fasor, összesen 54 839 m2 terület.

**Szagtalanítás:**

2015 márciusában kísérleti jelleggel kipróbálásra került egy szagtalanító anyag, amelyet korábban pl. a Sziget Fesztiválon használtak sikerrel. A bio-enzimeket és bio-kultúrákat tartalmazó szer nem elfedi a szagokat, hanem a szagok keletkezéséért felelős baktériumokat pusztítja el, a környezetre azonban ártalmatlan.

A kellemetlen szaghatások pontforrásokként jelentkeznek, közömbösítésük kézi permetező használatával megoldható. A szagtalanításra javasolt helyszínek a következőek voltak:

- Madách I. út és Rumbach S. utca kereszteződés

- Rumbach S. utca 16. előtti zöldfelület környezete

- Asbóth utca 20/22. kapualjak

- Carl Lutz park zöldfelületi sávja

- Kisdiófa utca 9 előtti járdaszakasz

- Király utca 15., 21., 27 kapualj

- Klauzál tér Klauzál Csarnok felőli parkolósáv és taxi droszt

- Klauzál utca 26. előtti járdaszakasz

- Nyár utca 32/34. előtti járdaszakasz

A tartalékkeret terhére történő szagtalanítás 2015. június és október között 22 alkalommal történt meg, egy alkalommal kb. 10-15 l szagtalanító anyagot felhasználva.

**Közterületi hulladékgyűjtő edények ürítése:**

A kerület teljes egészén az Önkormányzat tulajdonában álló fém hulladékgyűjtőket heti 3 alkalommal üríti a településtisztasági csoport (hétfő, szerda és pénteki napokon). Belső Erzsébetvárosban ezen felül szombat és vasárnap is ürítésre kerülnek a hulladékgyűjtők.

Az év végén az ERVA Nonprofit Zrt. 105 db felújított hulladékgyűjtő edényt helyezett ki a kerületben, valamint 19 db teljes, kétkosaras hulladékgyűjtőt pótolt a kerületben.